สโมสรฟุตบอลเรกซัม

สโมสรฟุตบอลเรกซัม  เป็นสโมสรฟุตบอลอาชีพของเวลส์ตั้งอยู่ที่เมืองเรกซัม ประเทศเวลส์ ก่อตั้งขึ้นในปี 1864 เป็นสโมสรฟุตบอลที่เก่าแก่ที่สุดในเวลส์และเป็นสโมสรฟุตบอลอาชีพที่เก่าแก่ที่สุดเป็นอันดับสามของโลก ปัจจุบันพวกเขาลงเล่นในอีเอฟแอลลีกวัน แต่จะลงเล่นในแชมเปียนชิปในฤดูกาล 2025–26 หลังจากเลื่อนชั้นมาได้ 3 ครั้งติดต่อกันต่อจากเนชันนัลลีก, ลีกทู และลีกวัน
สโมสรเรกซัมเข้าร่วมในการแข่งขันนัดกระชับมิตรและบอลถ้วย และเข้าร่วมฟุตบอลลีกครั้งแรกด้วยการเข้าร่วมลีกเดอะคอมบิเนชัน ในปี 1890 สโมสรลงเล่น 13 ฤดูกาลในเดอะคอมบิเนชัน และอีก 2 ฤดูกาลในเวลช์ซีเนียร์ลีก โดยคว้าแชมป์คอมบิเนชัน 4 สมัยและแชมป์เวลช์ซีเนียร์ลีก 2 สมัย เข้าสู่ลีกเบอร์มิงแฮมแอนด์ดิสทริกต์ในปี 1905 ซึ่งจะยังคงอยู่จนกลายเป็นสมาชิกผู้ก่อตั้งของดิวิชัน 3 นอร์ท ของฟุตบอลลีกในปี 1921 โดยใช้เวลา 37 ปีในโซนภาคเหนือจนกระทั่งถูกจัดให้อยู่ในฟุตบอลลีกดิวิชัน 3 ที่ตั้งขึ้นใหม่ในปี ค.ศ. 1958 จากนั้นจึงตกชั้นใน 2 ปีต่อมา เรกซัมได้เลื่อนชั้นจากดิวิชัน 4 ในฤดูกาล 1961–62 แต่ตกชั้นอีกครั้งใน 2 ปีต่อมา มีการเลื่อนชั้นอีกครั้งในฤดูกาล 1969–70 และได้ลงเล่นในดิวิชัน 2 เป็นครั้งแรกหลังจากที่ได้แชมป์ดิวิชัน 3 ในฤดูกาล 1977–78 การตกชั้นสองฤดูกาลติดต่อกันทำให้ทีมกลับมาอยู่ในดิวิชัน 4 ในปี ค.ศ. 1983 และไม่ได้เลื่อนชั้นอีกเลยจนกระทั่งฤดูกาล 1992–93 พวกเขาตกชั้นอีกครั้งในปี ค.ศ. 2002 และเลื่อนชั้นทันทีในฤดูกาล 2002–03 ก่อนที่ปัญหาทางการเงินจะส่งผลให้ตกชั้นอีกครั้ง และต้องถูกควบคุมสโมสรในเดือนธันวาคม ค.ศ. 2004 สโมสรใช้เวลาถึง 18 เดือนในการออกจากการควบคุม และผลงานในสนามก็ยังคงตกต่ำอย่างต่อเนื่อง โดยต้องออกจากฟุตบอลลีกในปี ค.ศ. 2008 เนื่องจากตกชั้นจากลีกทู ต่อมาเรกซัมล้มเหลวในการเข้ารอบเพลย์ออฟในเนชันนัลลีก ซึ่งเป็นลีกระดับที่ 5 ของระบบลีกฟุตบอลอังกฤษ ถึง 5 ครั้ง ก่อนที่จะเลื่อนชั้นในฐานะแชมป์เนชันนัลลีก ฤดูกาล 2022–23 ไปยังอีเอฟแอลลีกทู เมื่อวันที่ 13 เมษายน ค.ศ. 2024 สโมสรเลื่อนชั้นสู่อีเอฟแอลลีกวันเป็นฤดูกาลที่สองติดต่อกัน ในฤดูกาลถัดมา สโมสรเลื่อนชั้นสู่อีเอฟแอลแชมเปียนชิป ทำให้กลายเป็นทีมแรกที่สามารถเลื่อนชั้นในอิงกลิชฟุตบอลลีกได้ 3 ฤดูกาลติดต่อกัน 
ใน ค.ศ. 1992 เรกซัมคว่ำแชมป์ดิวิชัน 1 ในฤดูกาลที่แล้วคืออาร์เซนอลในเอฟเอคัพ พวกเขายังเก็บชัยชนะเหนือสโมสรฟุตบอลโปร์ตู 1–0 ใน ค.ศ. 1984 ในศึกยูโรเปียนคัพวินเนอร์สคัพ โดยเรกซัมมีสิทธิ์เข้าร่วมศึกยูโรเปียนคัพวินเนอส์คัพ เนื่องจากการคว้าแชมป์เวลส์คัพ; การแข่งขันในระดับยุโรปครั้งแรกของพวกเขาคือพบกับสโมสรฟุตบอลซือริชใน ค.ศ. 1972 และครั้งสุดท้ายคือการเล่นในโรมาเนียกับเปตรอลุลปลอเยชต์ใน ค.ศ. 1995 เรซคอร์สกราวด์สนามเหย้าของเรกซัม เป็นสนามฟุตบอลที่เก่าแก่ที่สุดในโลกที่ยังคงใช้จัดการแข่งขันระดับนานาชาติ สถิติผู้ชมมากที่สุดเกิดขึ้นใน ค.ศ. 1957 เมื่อสโมสรพบกับแมนเชสเตอร์ยูไนเต็ดต่อหน้าผู้ชม 34,445 คน
การซื้อสโมสรในปี 2020 โดยไรอัน เรย์โนลส์ นักแสดงชื่อดังชาวแคนาดาและร็อบ แมคเอลเฮนนีย์ นักแสดงชาวอเมริกันและการประชาสัมพันธ์ผ่านซีรีส์สารคดี "Welcome to Wrexham" ทาง FX มีความสำคัญต่อการมองเห็นของสโมสรซึ่งนำไปสู่การได้รับฐานแฟนคลับใหม่ ๆ ทั่วโลกอย่างที่ไม่เคยมีมาก่อนสำหรับทีมที่อยู่ในดิวิชัน 5 หรือเนชันนัลลีก
ในเดือนเมษายน ค.ศ. 2024 เจ้าของสโมสร Club Necaxa ได้ซื้อหุ้น 5% ในเรกซัม ซึ่งทำให้เจ้าของร่วมทั้งสองสามารถถือหุ้นส่วนน้อยในสโมสรในเม็กซิโกด้วยจำนวนหุ้นเท่ากันได้ หลังจากนั้นในเดือนตุลาคม ก็มีการลงทุนเพิ่มเติมโดยตระกูล Allyn ซึ่งเคยเป็นเจ้าของ Welch Allyn ซึ่งเป็นบริษัทอุปกรณ์การแพทย์ โดยซื้อหุ้น 5% ของสโมสรผ่านการร่วมทุนระหว่างเจ้าของร่วมของสโมสรและครอบครัว Allyn ในชื่อ Red Dragon Ventures 
ในเวลาเดียวกันนั้น ได้มีการประกาศว่าบริษัทร่วมทุนได้ซื้อหุ้นส่วนใหญ่ในบริษัทเบียร์ท้องถิ่นอย่างเรกซัมเลเกอร์
ประวัติ.
1864–1905.
สโมสรนี้ก่อตั้งขึ้นในเดือนตุลาคม ค.ศ. 1864 โดยสมาชิกของสโมสรคริกเกตเรกซัมที่ต้องการกิจกรรมกีฬาในช่วงฤดูหนาว สิ่งนี้ทำให้พวกเขาเป็นสโมสรฟุตบอลอาชีพที่เก่าแก่ที่สุดเป็นอันดับห้าและเก่าแก่ที่สุดในเวลส์ เกมแรกอย่างเป็นทางการของพวกเขาเล่นในวันที่ 22 ตุลาคม ค.ศ. 1864 ที่สนามคริกเกตของเทศมณฑลเดอร์บีเชอร์ เจอกับ Prince of Wales Fire Brigade
2020–ปัจจุบัน:เจ้าของใหม่, กลับสู่ฟุตบอลลีก.
ในเดือนพฤศจิกายน ค.ศ. 2020 ไรอัน เรย์โนลด์ส นักแสดงชาวแคนาดา และร็อบ แมคเอลเฮนนีย์ นักแสดงชาวอเมริกัน ซื้อสโมสรผ่าน RR McReynolds LLC ข้อตกลงดังกล่าวได้รับการสนับสนุนจากสมาชิก 2,000 คนของ Wrexham Supporters Trust และเสร็จสิ้นในเดือนกุมภาพันธ์ ค.ศ. 2021 พวกเขารวมอยู่ในฟีฟ่า 22 โดยเป็นส่วนหนึ่งของ "Rest of the World" กลายเป็นสโมสรนอกลีกทีมแรกที่อยู่ในซีรีส์นี้ ในฤดูกาล 2021-2022 เรกซัมจบฤดูกาลด้วยตำแหน่งรองแชมป์ก่อนจะแพ้กริมสบีทาวน์ 4-5 ในรอบเพลย์ออฟรองชนะเลิศหลังต่อเวลาพิเศษ เรกซัมยังเข้าถึงรอบชิงชนะเลิศเอฟเอโทรฟีปี 2022 แต่พวกเขาแพ้บรอมลีย์ 0-1 
หลังจากการซื้อกิจการ ซีรีส์สารคดีชื่อ "Welcome to Wrexham" ได้รับการประกาศว่าดำเนินการผลิตโดย FX ร่วมกับ Boardwalk Pictures ซีรีส์เปิดตัวในวันที่ 24 สิงหาคม ค.ศ. 2022 บน FX และ Hulu ในสหรัฐ ตามด้วยการเปิดตัวทางดิสนีย์+ ในสหราชอาณาจักรและไอร์แลนด์ในวันถัดมา การซื้อกิจการโดยเรย์โนลด์ส และแมคเอลเฮนนีย์ และการประชาสัมพันธ์ผ่านสารคดี "Welcome to Wrexham" มีผลกระทบอย่างมากต่อสโมสร ซึ่งนำไปสู่การได้ฐานแฟนบอลใหม่ทั่วโลกซึ่งไม่เคยมีมาก่อนสำหรับทีมในดิวิชัน 5 ชื่อเสียงของสโมสรเริ่มดึงดูดการรายงานข่าวโดยเฉพาะจากสื่อกีฬาระดับโลก ซึ่งปกติแล้วจะไม่รายงานข่าวให้กับทีมนอกพรีเมียร์ลีก สิ่งนี้เป็นแรงบันดาลใจให้กับสโมสรและลีกอื่น ๆ ที่ไม่ค่อยมีคนรู้จัก โดย "เดอะการ์เดียน" ตั้งข้อสังเกตว่า "ทุกสโมสรต้องการ 'ทำตามเรกซัม' แต่ไม่ใช่ทุกสโมสรจะทำได้"
สโมสรผ่านเข้าสู่รอบที่ 4 ในเอฟเอคัพ ฤดูกาล 2022–23 โดยเป็นสโมสรในเนชันนัลลีกเพียงสโมสรเดียวที่ทำได้ โดยเอาชนะคอเวนทรีซิตี ในรอบที่ 3 แต่ในที่สุดพวกเขาก็ตกรอบด้วยน้ำมือของเชฟฟีลด์ยูไนเต็ด การแข่งขันกับเชฟฟิลด์ยูไนเต็ดคือการแข่งขันฟุตบอลที่มีผู้ติดตามมากที่สุดของอีเอสพีเอ็น ในทุกแพลตฟอร์มดิจิทัล เรกซัมแข่งขันกับนอตส์เคาน์ตีตลอดทั้งฤดูกาลเพื่อชิงตำแหน่งจ่าฝูงของลีก และทั้งคู่สร้างสถิติใหม่สำหรับชัยชนะ ประตู และผลต่างประตูในเนชันนัลลีก ขณะที่นำหน้าอันดับ 3 อยู่ 20+ คะแนนเมื่อจบฤดูกาล ในวันเสาร์ที่ 22 เมษายน ค.ศ. 2023 เรกซัมคว้าแชมป์ลีกสมัยแรกในรอบ 45 ปี และเลื่อนชั้นสู่อีเอฟแอลลีกทู หลังจากห่างหายไป 15 ปี หลังจากเปิดบ้านเอาชนะบอร์แฮม วูด 3-1 ในฤดูกาลนั้น สโมสรทำคะแนนได้สูงสุดถึง 111 คะแนน ซึ่งเป็นสถิติใหม่สำหรับฟุตบอลลีก 5 ดิวิชั่นของอังกฤษ โดยชนะทีมนอตส์เคาน์ตี คว้าแชมป์และได้สิทธิ์เลื่อนชั้นโดยอัตโนมัติ
เมื่อวันที่ 5 สิงหาคม 2023 เรกซัมลงเล่นฟุตบอลลีกนัดแรกในรอบ 15 ปี โดยแพ้ในบ้านต่อมิลตันคีนส์ดอนส์ ในปีงบประมาณที่สิ้นสุดในเดือนมิถุนายน 2023 สโมสรฟุตบอลเรกซัมมีรายได้เพิ่มขึ้นเกิน 10 ล้านปอนด์ หรือประมาณ 400 ล้านบาท
ฤดูกาล 2023–24 เรกซัมเลื่อนชั้นเป็นฤดูกาลที่สองติดต่อกัน ทำให้สโมสรได้เลื่อนชั้นขึ้นไปเล่นในอีเอฟแอลลีกวันซึ่งเป็นลีกดิวิชั่นสามของฟุตบอลอังกฤษ โดยจบอันดับสองของตาราง ตามหลังสต็อกพอร์ตเคาน์ตีซึ่งคว้าแชมป์ไปครอง ในเดือนเมษายน ปี 2024 กลุ่มนักลงทุนของสโมสรเนกาซ่าได้เข้ามาถือหุ้นในสโมสรเรกซัมจำนวน 5% ในทางกลับกัน ทั้งสองเจ้าของยังได้เข้าซื้อหุ้นส่วนน้อยในสโมสรเนกาซาอีกด้วย สโมสรฟุตบอลเรกซัมได้เข้าร่วมสมาคมสโมสรยุโรป (ECA) ในเดือนสิงหาคม 2024
ฤดูกาล 2024–25 นับเป็นการกลับมาสู่ลีกวันอีกครั้งหลังจากห่างหายไปนานถึง 19 ปี และยังเป็นการแข่งขันนัดที่ 5,000 ในลีกของสโมสรอีกด้วย ในนัดที่เปิดบ้านเอาชนะวิคัมบ์วอนเดอเรอส์ ครอบครัว Allyn จาก Skaneateles รัฐนิวยอร์ก ได้รับการประกาศเป็นนักลงทุนรายย่อยรายใหม่ในสโมสรเมื่อเดือนตุลาคม ค.ศ. 2024 สัดส่วนการถือหุ้นเกือบ 15% ส่งผลให้มูลค่าของสโมสรเพิ่มขึ้นเป็น 100 ล้านปอนด์ งบการเงินของสโมสรสำหรับฤดูกาล 2023/24 เปิดเผยในเดือนมีนาคม ค.ศ. 2025 ว่าเงินกู้จากเรย์โนลด์สและแมคเอลเฮนนีย์ได้รับการชำระคืนครบถ้วนแล้ว และผลประกอบการจำนวน 26.7 ล้านปอนด์สร้างสถิติใหม่ให้กับทีมในลีกทู เมื่อวันที่ 26 เมษายน เรกซัมเลื่อนชั้นสู่อีเอฟแอลแชมเปียนชิป หลังจากเอาชนะชาร์ลตันแอทเลติก 3–0 ในบ้านและจบอันดับที่ 2 ตามหลังเบอร์มิงแฮมซิตี ทำให้พวกเขากลายเป็นสโมสรแรกในประวัติศาสตร์ที่สามารถเลื่อนชั้นได้ 3 ปีติดต่อกัน ส่งผลให้การประเมินมูลค่าของสโมสรเพิ่มขึ้นเป็นประมาณ 150 ล้านปอนด์ ตามที่ผู้เชี่ยวชาญด้านการเงินด้านฟุตบอลอย่างคีแรน แมคไกวร์เปิดเผย โดยเพิ่มขึ้นถึง 7,400% ในเวลาเพียง 4 ปี
สนามเหย้า.
ตั้งแต่ปี 1864 เรกซัมได้เล่นแมตช์ในบ้านที่เรซคอร์สกราวด์ ซึ่งตั้งอยู่บนถนนโมลด์ซึ่งเป็นถนนสายหลักที่มุ่งหน้าสู่เรกซัม โดยตั้งอยู่ตรงข้ามย่าน Maesgwyn ซึ่งเป็นย่านที่อยู่อาศัย ซึ่งตั้งอยู่ระหว่างมหาวิทยาลัยกลินเดอร์ และสถานีรถไฟกลินเดอร์เจเนอรัล ในเดือนสิงหาคม 2011 มหาวิทยาลัยกลินเดอร์ได้ซื้อสนามกีฬาและสนามฝึกซ้อมของสโมสรในเกรสฟอร์ดโดยเปลี่ยนชื่อสนามเป็น The Glyndŵr University Racecourse Stadium ต่อมาในปี 2016 Wrexham Supporters Trust ได้ทำสัญญาเช่าสนามเป็นเวลา 99 ปีและชื่อสนามเปลี่ยนกลับเป็น เรซคอร์สกราวด์ ความจุ 10,500 ที่นั่ง ทำให้ที่นี่เป็นสนามที่ใหญ่ที่สุดแห่งหนึ่งในเนชันนัลลีก ในเดือนมิถุนายน 2022 สโมสรฟุตบอลเรกซัมได้ซื้อกรรมสิทธิ์ในเรซคอร์ส กราวด์จากมหาวิทยาลัยและกำลังวางแผนปรับปรุงสนาม สำหรับฤดูกาล 2024–25 สนามเรซคอร์สกราวด์มีจำนวนผู้ชมสูงสุดที่ 13,214 คน เนื่องจากมีการขยายพื้นที่อัฒจันทร์ชั่วคราวฝั่งเดอะค็อปสแตนด์
กองเชียร์.
ในเดือนสิงหาคม ค.ศ. 2011 เรกซัมต้องเผชิญกับการถูกขับออกจากฟุตบอลคอนเฟอเรนซ์ แฟน ๆ รวมตัวกันและระดมเงินได้ 127,000 ปอนด์ในหนึ่งวัน
 "ณ วันที่ 26 มิถุนายน ค.ศ. 2025"
ผู้เล่น.
ผู้เล่นทีมชุดแรก.
<templatestyles src="Template:Football squad player/styles.css" />
ปล่อยยืมตัว.
<templatestyles src="Template:Football squad player/styles.css" />